Diari Oficial de la Generalitat Valenciana


Sumari del DOGV 7183, del 31-12-2013 (2013/12247)

ORDE 22/2013, de 13 de desembre, de 2013, de la Conselleria de Benestar Social, per la qual es convoquen places per a estades en balnearis de la Comunitat Valenciana (Programa de Termalisme Valencià) per a l'exercici 2014/2015.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7183

Data del DOGV
:   31-12-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/12875


Data del document
:   13-12-2013

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública

ORDE 22/2013, de 13 de desembre, de 2013, de la Conselleria de Benestar Social, per la qual es convoquen places per a estades en balnearis de la Comunitat Valenciana (Programa de Termalisme Valencià) per a l'exercici 2014/2015. [2013/12355]  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials a la Comunitat Valenciana, establix com un dels objectius l'atenció de la tercera edat i altres col·lectius singulars, i desenrotlla programes tendents a la prevenció, rehabilitació i promoció integral de les persones majors, impulsant hàbits de vida saludables per a la consecució d'una major qualitat de vida.  
  
Així mateix, en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, es considera que la promoció de l'autonomia personal ha d'orientar-se a la consecució d'una millor qualitat de vida i a la prevenció de les situacions de dependència, per a la qual cosa s'han d'establir programes específics de caràcter preventiu i de rehabilitació.   
Els tractaments de prevenció i rehabilitació que es realitzen per mitjà de l'ús terapèutic de les aigües mineromedicinals són una pràctica molt antiga, a la qual s'han incorporat tècniques complementàries de diferents camps de la medicina que busquen una major eficàcia en els tractaments, i el col·lectiu de les persones majors és un dels que més beneficis poden obtindre d'estes pràctiques, atés que, a mesura que avança l'edat, solen aparéixer determinades patologies que poden millorar notablement després de rebre un tractament termal.  
  
Per este motiu, les persones majors estan interessades a passar uns dies en un establiment termal, on el tractament pròpiament dit, junt amb el descans i la relació social, els proporcionen una millora en salut i benestar, la qual cosa comporta una millora en la seua qualitat de vida.  
  
Per tot això, la Conselleria de Benestar Social, a través de la Direcció General d'Acció Social i Majors, impulsa el Programa de Termalisme Valencià per a promoure les estades de persones que ho necessiten en els establiments que disposen de tractaments termals amb aigües mineromedicinals declarades d'utilitat pública,   
  
  
ORDENE  
  
Article 1. Objecte de la convocatòria  
1. L'objecte d'esta orde és la convocatòria de places per a l'estada i el tractament termal en els establiments balnearis de la Comunitat Valenciana dins del Programa de Termalisme Valencià de la Generalitat, per a l'exercici 2014/2015.  
2. Als efectes del Programa, s'entenen per establiments balnearis aquells que disposen d'aigües mineromedicinals declarades d'utilitat pública i es troben registrats com a tals en el corresponent registre oficial. Així mateix, els balnearis hauran de disposar d'hotels en el mateix balneari o bé en hotels que estiguen ubicats a una distància inferior a cinc quilòmetres d'este. En aquells allotjaments la distància al balneari dels quals siga superior a 500 metres, el desplaçament d'anada i tornada per a rebre el tractament termal en el balneari serà a compte d'este.  
  
  
Article 2. Places i torns convocats  
1. Es convoquen 10.000 places per a participar en el programa de termalisme valencià que s'ha de desenrotllar en els balnearis que es relacionen en l'annex I d'esta orde.  
2. L'oferta de places podrà incrementar-se, sense necessitat de nova convocatòria, amb les que resulten dels nous contractes que formalitze la Conselleria de Benestar Social amb els establiments termals l'any 2014.  
3. El programa es desenrotllarà del 16 d'abril de 2014 al 15 d'abril de 2015, en torns de huit dies de duració (set nits) en els establiments descrits anteriorment que es troben ubicats a la Comunitat Valenciana, la relació dels quals figura en l'annex I d'esta orde i comprendrà: allotjament en habitació doble, manutenció en règim de pensió completa i tractaments termals adequats a les necessitats de cada una de les persones beneficiàries.  
  
Article 3. Preu de les places  
La Generalitat contribuirà al finançament del cost de les places amb una aportació màxima de 131 euros, IVA inclòs, per plaça, a cada un dels beneficiaris del programa. Pagarà esta quantitat a l'establiment receptor i anirà a compte de la persona beneficiària la resta de l'import d'acord amb els preus que s'indiquen a continuació per a cada balneari (IVA 10 % inclòs).  
  
BALNEARI Preu (IVA 10 % inclòs) per plaça i torn que han de pagar els beneficiaris  
Cofrentes 249,70 -   
Chulilla 249,70 -  
Montanejos 228,80 -  
Verche 218,90 -  
La Vila Vella 218,90 -  
Fuente Podrida 218,90 -  
Benassal 218,90 -  
  
  
  
Article 4. Prestacions i servicis dels torns  
El preu de cada torn inclourà les prestacions i servicis següents:  
  
1. Allotjament durant huit dies i set nits en habitacions dobles d'ús compartit en un establiment hoteler degudament autoritzat per la conselleria competent en matèria de turisme. El gaudi d'una habitació individual estarà condicionat per les disponibilitats hoteleres i exigirà el pagament suplementari de 10 euros diaris.  
2. Manutenció en règim de pensió completa, adaptada a les necessitats de les persones usuàries i amb dos modalitats opcionals en el primer plat, el segon plat i les postres.  
3. Tractament termal bàsic, que comprendrà: reconeixement mèdic a l'ingrés en el balneari; tractament termal que per a cada usuari prescriga el metge del balneari, i seguiment mèdic del tractament amb informe final.  
4. Activitats d'animació sociocultural per als assistents.  
5. Pòlissa d'assegurança que donarà cobertura als sinistres que pogueren patir durant l'estada en els balnearis les persones que hi assistisquen, tant en les instal·lacions hoteleres, com en l'estació termal on es realitza el tractament.  
6. El preu no inclou el desplaçament (anada i tornada) al balneari des del domicili de les persones beneficiàries, el qual es realitzarà a càrrec de cada una d'elles.  
  
Article 5. Beneficiaris  
Podran sol·licitar plaça en el Programa de Termalisme Valencià les persones que a continuació s'indiquen, les quals hauran de complir en data dilluns 31 de març de 2014 els requisits següents:  
1. Persones de 65 anys o més, pensionistes del sistema de Seguretat Social o classes passives.  
2. Persones de 60 anys o més, pensionistes del sistema de Seguretat Social o de classes passives, pel concepte de jubilació, viudetat o d'altres pensions.  
3. Persones de 60 anys o més amb discapacitat que, segons el que disposa la Llei d'Integració Social del Minusvàlid, tinguen una discapacitat igual o superior al 33 %. En el cas que estes persones necessiten l'ajuda d'un acompanyant, caldrà presentar un certificat de discapacitat on conste un grau igual o superior al 65 %, si bé no serà necessari si tenen el grau de discapacitat reconegut a la Comunitat Valenciana.  
  
4. Podran assistir els cònjuges dels sol·licitants, sempre que siguen majors de 50 anys i complisquen els requisits establits en els apartats 1, 2 i 3 de l'article 6.  
5. També podran participar els fills dels sol·licitants que depenguen d'estos per al seu exercici en la vida diària i que siguen discapacitats en un grau igual o superior al 33 % i resulte impossible que queden a cura d'altres persones. En tot cas, aniran acompanyats i compartiran habitació amb els pares.  
  
Article 6. Requisits  
Els beneficiaris hauran de posseir els requisits següents:  
1. Residir en qualsevol dels municipis que integren la Comunitat Valenciana.  
2. Necessitar els tractaments termals sol·licitats i no tindre contraindicació mèdica per a la recepció d'estos.   
3. Poder valdre's per si mateix per a les activitats de la vida diària. No patir trastorns mentals o de conducta que puguen alterar la normal convivència dels usuaris en els establiments hotelers i termals, ni malaltia infectocontagiosa. Les persones amb discapacitat a què fa referència l'apartat 3 de l'article 5, acudiran amb el seu acompanyant a fi que este li ajude a realitzar estes activitats.  
  
Article 7. Sol·licituds  
1. Les sol·licituds es formularan en el model que figura com a annex II d'esta orde. El model de sol·licitud serà facilitat en les direccions territorials de Benestar Social, centres dependents de la Direcció General d'Acció Social i Majors, i oficines PROP. Així mateix, podran formular-se, igualment, en fotocòpia del model que figura com a annex II a esta orde.  
2. Les sol·licituds, degudament firmades, les podran presentar les persones interessades, acompanyades de la documentació que calga, en els registres de les direccions territorials de Benestar Social, en les oficines PROP o en qualsevol oficina de correus, si bé en este cas s'haurà de presentar en sobre obert perquè es puga estampar el segell i la data en l'imprés de sol·licitud i en la còpia. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment administratiu Comú, modificada per la Llei 4/1999, de 13 de gener.  
  
3. Quan dos persones que hagen presentat sol·licituds independents desitgen gaudir del mateix torn en el mateix balneari, hauran de presentar les seues sol·licituds unides, fent constar esta circumstància en la casella corresponent de l'imprés de sol·licitud (apartat D de l'annex II). En tot cas, no podran unir-se més de dos sol·licituds, siguen individuals o dobles, i tots els sol·licitants hauran de complir els requisits establits en l'article 6. Es considerarà com a sol·licitud principal la que obtinga una major puntuació després de l'aplicació del barem establit en l'annex III d'esta orde.  
4. La persona sol·licitant consignarà en la sol·licitud fins a tres balnearis per orde de preferència. No obstant això, l'assignació del balneari s'efectuarà atenent estes preferències i segons les disponibilitats de places en cada un d'estos.  
També podrà indicar-se fins a dos mesos de preferència per al gaudi del Programa, sempre dins del mateix període.  
5. En l'apartat F de la sol·licitud s'haurà d'assenyalar afirmativament:  
a) L'autorització expressa a la Conselleria de Benestar Social perquè puga accedir a les dades personals que es troben en els fitxers pertanyents a eixa Conselleria de Benestar Social o a altres administracions Públiques, als únics efectes de verificar el compliment dels requisits i les condicions necessàries per a participar en esta convocatòria, d'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (DOCV 6376, 14.10.2010).  
  
No obstant això, si l'interessat no presta el seu consentiment o si es detecta alguna discordança amb les dades que haja facilitat, l'òrgan instructor li sol·licitarà que aporte els documents següents: fotocòpia compulsada del document nacional d'identitat (DNI), o bé del passaport o del número d'identificació d'estranger (NIE), segons calga; certificat d'empadronament; certificat de la pensió o pensions que, si és el cas, perceba i certificat del grau de discapacitat.   
  
La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que puguen correspondre, entre estes, l'obligació de reintegrar l'import finançat per la Conselleria de Benestar Social, amb el pagament dels interessos de demora que siguen procedents des del moment del pagament efectuat a l'establiment termal corresponent, si en el moment de declarar-se la improcedència de l'admissió al programa de balnearis ja s'haguera gaudit de l'estada.  
b) L'autorització expressa per a facilitar als establiments termals les dades relatives a la identitat, adreça i telèfon dels interessats, per a finalitats relacionades amb l'execució del programa. Si no s'autoritza expressament la comunicació als establiments termals les dades d'identitat, adreça i telèfon dels interessats, es procedirà a l'arxivament de la sol·licitud per no ser viable la gestió d'esta.  
  
Article 8. Presentació de sol·licituds  
La persona sol·licitant haurà de presentar la documentació següent:  
1. Sol·licitud segons el model oficial que figura en l'annex II, degudament omplida i firmada.   
2. Declaració responsable degudament firmada sobre la seua salut, de la persona sol·licitant, el cònjuge o acompanyant o fills discapacitats en els casos que calga.  
  
Article 9. Terminis de sol·licitud  
1. A fi d'efectuar l'assignació dels torns i places entre totes les persones sol·licitants s'establixen dos terminis per a la presentació de sol·licituds:  
a) Per als torns que es realitzen des del mes d'abril fins al mes d'agost de 2014, el termini de presentació de les sol·licituds serà el comprés des de l'endemà de la publicació d'esta orde fins al divendres 31 de gener de 2014.  
b) Per als torns que es realitzen des del mes de setembre fins al mes de desembre de 2014 i de gener a abril de 2015, el termini de sol·licituds serà el comprés des del dissabte 1 de febrer al dilluns 31 de març de 2014, ambdós inclosos.  
Per a la inclusió en la llista d'espera de places per a cobrir les que queden vacants per renúncies o altres circumstàncies, el termini finalitzarà el divendres 31 d'octubre de 2014.  
2. Sense perjuí que els sol·licitants puguen formular la sol·licitud en els terminis establits anteriorment, amb la finalitat de simplificar tràmits, es remetran comunicacions singulars a tots els sol·licitants que, reunint els requisits de la convocatòria de l'any 2013/2014, els seus expedients estiguen complets. El termini de presentació per a estes sol·licituds preomplides finalitzarà el divendres 17 de gener de 2014 per als dos torns.  
  
Article 10. Tramitació  
1. Els òrgans receptors de les sol·licituds, les remetran amb tota la documentació a la Direcció General d'Acció Social i Majors.  
2. Quan la sol·licitud no posseïsca els requisits exigits o no adjunte la documentació que d'acord amb esta orde resulte exigible, es requerirà la persona interessada perquè en el termini de 10 dies esmene la falta o adjunte els documents preceptius, amb indicació que, si no ho fa, es considerarà que desistix de la petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i notificada a la persona interessada.  
  
3. En qualsevol fase de la tramitació de l'expedient, a la vista de la documentació que hi conste i de les obligacions que s'adquirixen per la concessió de la plaça, es podran demanar informes dels organismes i entitats que es consideren oportuns i efectuar les comprovacions necessàries sobre l'exactitud de tot això.  
4. Una vegada estudiada la sol·licitud quant al compliment dels requisits fixats en els articles precedents, s'aplicarà el barem establit en l'annex III d'esta orde, a fi d'obtindre una puntuació que servirà com a criteri en l'adjudicació de places, així com en l'orde de reserva de les persones que no obtinguen plaça directa.  
  
  
Article 11. Resolució i adjudicació de places  
1. La competència per a resoldre les sol·licituds es delega en la directora general d'Acció Social i Majors, en virtut de la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, 04.03.2009).  
2. Les places oferides en esta orde es concediran d'acord amb la puntuació obtinguda per cada una de les persones sol·licitants, després de l'aplicació del barem establit en l'annex III d'esta orde.  
3. En el cas que el nombre de sol·licituds rebudes sobrepasse el nombre de places oferides per a cada un dels períodes establits, l'assignació dels torns s'efectuarà atenent el criteri establit en l'apartat anterior.  
Així mateix, les sol·licituds que no puguen atendre's en el primer període, s'acumularan a la llista d'espera del segon període.   
4. A fi d'evitar que en algun dels torns queden vacants, quan per circumstàncies personals o d'un altre tipus els beneficiaris no puguen gaudir la plaça que se'ls haja assignat, en cada resolució s'establirà una llista d'espera de persones suplents per a la cobertura de les vacants que s'hi produïsquen. Estes persones suplents adquiriran automàticament la condició de beneficiàries per l'orde que figuren en la esta resolució a mesura que es produïsquen baixes o vacants d'aquelles persones que hagen resultat adjudicatàries de places.  
5. La Direcció General d'Acció Social i Majors adjudicarà els torns d'acord amb el que establixen els apartats anteriors a les persones beneficiàries i/o suplents que corresponga, segons la disponibilitat de dates i places para cada un dels torns, i efectuarà la notificació corresponent a cada un d'ells.  
6. En la notificació de la resolució d'adjudicació a la persona interessada, se li informarà de la data del torn de gaudi de la plaça concedida i el balneari assignat, així com del termini per a la confirmació de la seua assistència i per a l'abonament de l'import dels gastos de gestió de la reserva, d'acord amb el que establixen els apartats 1 i 2 de l'article 12 d'esta orde.   
7. Quan concórreguen causes justificades que impedisquen a les persones beneficiàries el gaudi de la plaça concedida en les dates del torn assignat, hauran de notificar-ho com més prompte millor a la Direcció General d'Acció Social i Majors i a l'establiment balneari a fi de poder disposar de la seua plaça per a una altra persona. No procedirà la devolució dels gastos de gestió de reserva de plaça.  
Els beneficiaris en esta situació podran sol·licitar a la Direcció General d'Acció Social i Majors la seua inclusió en la llista d'espera, a fi de conservar la possibilitat d'assignació d'una plaça vacant en un torn posterior. L'import abonat com a gastos de gestió de reserva de plaça s'entendrà abonada com a reserva del torn posterior assignat.  
  
8. En els casos en què l'estada no es gaudisca totalment, només podran completar-se els dies de gaudi quan la interrupció siga per causa de força major demostrable, i es comunique immediatament a l'establiment termal. En estos casos, la resta de dies no gaudits únicament podran fer-se efectius d'acord amb les disponibilitats del balneari, i en les dates que este determine i no procedirà la devolució de l'import que haja abonat el beneficiari a l'establiment termal.  
  
9. L'abandó voluntari del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, ni a la devolució de l'import abonat a l'establiment termal.  
  
10. La persona beneficiària només podrà gaudir d'un torn, dins del termini d'execució del programa fixat en esta orde.  
11. La Direcció General d'Acció Social i Majors haurà de resoldre i notificar les sol·licituds presentades en el termini de sis mesos comptador des de l'endemà de l'acabament del segon termini de sol·licitud. Transcorregut este termini sense que la Direcció General d'Acció Social i Majors haguera notificat resolució expressa, els sol·licitants podran entendre desestimades les seues peticions per silenci administratiu, de conformitat amb el que establix l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. I això sense perjuí de l'obligació legal de resoldre la petició formulada.  
  
  
Article 12. Obligacions de les persones beneficiàries  
Les persones beneficiàries tindran les obligacions següents:  
1. Confirmació d'assistència. Rebuda la notificació de la concessió d'una plaça en un dels torns, la persona beneficiària haurà de confirmar la seua assistència a este torn telefònicament, o per qualsevol altre mitjà (fax, telegrama, etc.) al balneari corresponent, dins del termini indicat en esta notificació. Les persones seleccionades que no es presenten en la data indicada en el balneari adjudicat sense causa justificada, o que incomplisquen qualsevol de les obligacions arreplegades en este article, perdran els drets que els atorga la resolució de concessió de la plaça, així com l'import dels gastos de gestió de reserva de plaça abonat.  
  
2. Pagament. Una vegada confirmada la seua assistència, la persona beneficiària haurà de remetre a l'adreça del balneari, per gir postal, en el termini que se li indique, la quantitat de 25 euros en concepte de gastos de gestió de reserva de plaça, i abonarà la resta de l'import quan arribe a l'establiment termal.   
En el cas que el beneficiari no pague la quantitat estipulada en concepte de gastos de gestió de reserva de plaça, d'acord amb el que especifica el paràgraf anterior, s'entendrà que renúncia a esta, i es podrà seleccionar un altre beneficiari per a cobrir la vacant.  
3. Normes de convivència. Una vegada en l'establiment termal, la persona beneficiària estarà obligada a respectar les normes de convivència del centre i sotmetre's al reglament de règim intern del balneari, així com a les indicacions mèdiques en relació amb els tractaments.  
  
Article 13. Forma de pagament de les places  
1. Les persones beneficiàries, una vegada confirmada la seua assistència, formalitzaran el pagament d'acord amb el que indica l'article 12.2 d'esta orde.  
2. La Conselleria de Benestar Social abonarà l'import corresponent a l'establiment termal, d'acord amb el que estipulen els corresponents contractes administratius que se subscriguen.   
  
Article 14. Recursos  
1. Contra les resolucions de concessió o denegació d'una plaça, que esgoten la via administrativa, pot interposar-se, potestativament, un recurs de reposició davant del mateix òrgan que l'haja dictat, en el termini d'un mes comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/99, de 13 de gener; o bé pot interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptador des de l'endemà de la notificació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. I això sense perjuí de poder interposar qualsevol altre recurs que s'estime pertinent.  
  
2. Davant de la desestimació per silenci administratiu podrà interposar-se davant de l'acte presumpte un recurs potestatiu de reposició en el termini de tres mesos comptador des del moment que haguera finalitzat el termini per a dictar i notificar la resolució expressa que s'indica en l'article 11.11 d'esta orde, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en la forma, el termini i les condicions fixats en l'article 46, de la Llei 29/1998, de 13 de juliol, reguladora de l'esmentada jurisdicció. I això sense perjuí de poder interposar qualsevol altre recurs que considere pertinent.  
  
Article 15. Finançament  
La contribució de la Conselleria de Benestar Social en el finançament de les places convocades en esta orde no podrà superar l'import màxim fixat en 131 euros per plaça, ni globalment la quantia establida en el contracte administratiu per a la prestació del servici que corresponga pagar a la Conselleria de Benestar Social a càrrec dels pressupostos de la Generalitat dels exercicis corresponents.   
  
  
Article 16. Recursos  
Contra esta orde, que posa fi a la via administrativa, les persones interessades poden interposar, potestativament, un recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé podran interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la seua publicació, de conformitat amb el que disposen els articles 10 i 46 de l'esmentada Llei 29/1998, de 13 de juliol; tot això sense perjuí que puguen interposar qualsevol altre que estimen pertinent.  
  
  
  
DISPOSICIÓ ADDICIONAL  
  
Primera. Adjudicació de places  
En cap cas s'adjudicaran les places mentres no s'hagen formalitzat els corresponents contractes administratius amb les empreses titulars dels balnearis.  
  
Segona. Notificació de les ajudes a la Comissió Europea  
Les ajudes concedides per mitjà d'esta orde no necessiten ser notificades a la Comissió Europea, atés que no tenen tots els requisits de l'apartat 1 de l'article 107 del Tractat de Funcionament de la Unió Europea, ja que els destinataris finals de la concessió són persones físiques.  
  
  
DISPOSICIONS FINALS  
  
Primera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 13 de desembre de 2013  
  
La consellera de Benestar Social,  
ASUNCIÓN SÁNCHEZ ZAPLANA  
  
ANNEX III  
Barem  
  
Article 1. Barem  
Les sol·licituds presentades a l'empara d'esta convocatòria es valoraran d'acord amb el barem següent:   
A) Situació econòmica   
Es consideraran els ingressos mensuals declarats del sol·licitant i, si és el cas, del seu cònjuge o parella de fet.   
Si la sol·licitud presentada correspon a un matrimoni o parella de fet, per al càlcul de la puntuació es dividiran la totalitat dels ingressos per 1,33.  
La situació econòmica es valorarà en els termes següents, tenint en compte que la puntuació màxima que s'ha estimat per a este criteri de baremació és de 40 punts:   
  
Trams d'ingressos mensuals en euros Puntuació  
De 0 a 600,00 40  
De 600,01 a 750,00 35  
De 750,01 a 900,00 30  
De 900,01 a 1.050,00 25  
De 1.050,01 a 1.200,00 20  
De 1.200,01 a 1.350,00 15  
De 1.350,01 a 1.500,00 10  
Més de 1.500,01 5  
  
  
B) Edat  
Este criteri valora l'edat del sol·licitant, en coherència amb els principis que informen i justifiquen l'assistència a les persones majors.   
  
S'atorgarà un punt per cada 2 anys en què se superen els 60 anys d'edat. La referència per a la valoració serà l'edat del sol·licitant al dia 31 de març de 2014, data en què finalitza el segon termini de presentació de sol·licituds, i en la qual s'han de complir els requisits exigits per a participar en la convocatòria.  
Quan la sol·licitud incloga el matrimoni o parella de fet, als efectes de determinar l'edat, s'obtindrà la mitjana aritmètica dels anys complits per cada un dels cònjuges, i la xifra que resulte, arredonida per excés, constituïx l'edat a considerar en la valoració.  
  
El barem a aplicar a este criteri és el següent, i el límit màxim de puntuació serà de 10 punts:  
  
Edat Puntuació  
60 i 61 0  
62 i 63 1  
64 i 65 2  
66 i 67 3  
68 i 69 4  
70 i 71 5  
72 i 73 6  
74 i 75 7  
76 i 77 8  
78 i 79 9  
80 i més 10  
  
  
  
C) No haver disfrutat de plaça en el Programa de Termalisme Valencià en anys anteriors   
Amb esta variable es pretén afavorir el que accedisquen al dit programa nous sol·licitants.  
El barem a aplicar a este criteri és el següent, tenint en compte que la puntuació màxima serà de 10 punts:  
  
  
Sol·licitants que no van disfrutar del programa en l'últim any 10 punts  
Sol·licitants que hagen disfrutat del programa 0 punts  
  
  
D) Tindre la condició legal de discapacitat   
Amb esta variable es pretén afavorir que participen en este programa, les persones que per la seua situació mèdica puguen obtindre majors beneficis del tractament termal.  
El barem a aplicar a este criteri és el següent, i el límit màxim de puntuació serà de 20 punts:  
  
Sol·licitants amb una discapacitat igual o superior al 65 % 20 punts  
Sol·licitants amb una discapacitat igual o superior al 33 % 10 punts  
Sol·licitants sense discapacitat 0 punts  
  
  
  
Article 2. Unió de sol·licituds  
Per a unir una sol·licitud a una altra, es tindrà en compte que ambdós sol·licituds reunixen els requisits exigits.   
En este cas, es considerarà com a sol·licitud principal la que obtinga una major puntuació.  
En el cas que una de les dos sol·licituds no reunisca els requisits, no es tindrà en consideració la sol·licitud d'unió per a l'ordenació de beneficiaris.